A Bizottság 1472/2002/EK rendelete
(2002. augusztus 13.)
a tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályainak megállapításáról szóló 174/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 509/2002/EK bizottsági rendelettel [1] módosított, a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2], és különösen annak 26. cikke (3) bekezdésére és 31. cikke (14) bekezdésére,
mivel:
(1) Az egyes mezőgazdasági termékekre vonatkozó engedményeknek közösségi vámkontingensek formájában való létrehozásáról, valamint önálló és átmeneti intézkedésként a Magyarországgal kötött Európa-megállapodásban meghatározott egyes mezőgazdasági engedmények kiigazításának megállapításáról szóló, 2002. július 29-i 1408/2002/EK tanácsi rendelet [3] kölcsönös vámkontingensek formájában vezeti be az engedményeket, amely egyes termékekre vonatkozóan a közösségi visszatérítés eltörlését vonja maga után. Az ezzel az országgal folytatott kereskedelem megzavarásának elkerülése érdekében, és annak garantálására, hogy abba az országba csak a visszatérítésben nem részesülő termékeket exportálják, a lehető leghamarabb különleges rendelkezéseket kell hozni az erre az országra vonatkozó engedélyek kiállításáról. E célból a legutóbb az 1368/2002/EK rendelettel [4] módosított 174/1999/EK bizottsági rendelet [5] VIII. mellékletét kiegészítve Magyarországra ki kell terjeszteni a 174/1999/EK bizottsági rendelet 20b. cikkének és a rendeltetési helyre érkezésnek a differenciált visszatérítések esetében történő igazolása, valamint az egyes tejtermékekre vonatkozó legalacsonyabb export-visszatérítési kulcs alkalmazása részletes szabályainak megállapítása tekintetében az 1255/1999/EK tanácsi rendelet 31. cikkének (10) bekezdésétől való eltérésről szóló, 2002. július 26-i 1369/2002/EK bizottsági rendelet [6] értelmében alkalmazandó rendelkezéseket.
(2) A 174/1999/EK rendelet 6. cikke határozza meg a kiviteli engedélyek érvényességi idejét. Annak érdekében, hogy megfeleljenek a nyújtott engedménynek, rendelkezni kell az engedélyek érvényességi idejének korlátozásáról, azok visszavonásáról és a benyújtott biztosítékok feloldásáról.
(3) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 174/1999/EK rendelet VIII. melléklete helyébe e rendelet melléklete lép.
2. cikk
A 174/1999/EK rendelet VIII. mellékletében felsorolt termékek egyikére vonatkozó olyan engedély, amelyet e rendelet hatálybalépését megelőzően állítottak ki, és amelynek érvényességi ideje 2002. július 31. után jár le, és amely a 7. rovatban Magyarországra vonatkozik, az érdekelt fél kérésére törlendő, és a biztosítékot a fel nem használt mennyiségek arányában kell felszabadítani.
3. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. augusztus 13-án.